**ΠΩΣ ΓΡΑΦΩ ΜΙΑ ΕΠΙΣΤΟΛΗ**

Ένα είδος του γραπτού λόγου είναι η επιστολή *(γράμμα)*. Αυτός που στέλνει την επιστολή ονομάζεται **αποστολέας** και αυτός που την δέχεται **παραλήπτης**. Σε μια επιστολή αναφέρουμε απόψεις, ιδέες, σκέψεις, πληροφορίες για ένα θέμα που μας απασχολεί ή μας ενδιαφέρει. Σε κάθε επιστολή πρέπει να είμαστε σαφείς, σύντομοι και να χρησιμοποιούμε την καλύτερή μας γλώσσα.

Τα μέρη της επιστολής

1. Χώρος και χρόνος (πού βρισκόμαστε/ημερομηνία) πάνω δεξιά στη σελίδα και αλλάζουμε γραμμή.
2. Προσφώνηση: «Αγαπητή/έ, Αξιότιμη ή το όνομα. Μετά βάζουμε κόμμα και αλλάζουμε σειρά.
3. Περιεχόμενο

* **Επίσημη επιστολή**

α. Ξεκινάμε πιο μέσα στη σειρά

β. Εισαγωγή: πρώτα συστηνόμαστε, κατόπιν αναφέρουμε το λόγο για τον οποίο γράφουμε και γιατί απευθυνόμαστε στο συγκεκριμένο πρόσωπο ή αρχή

γ. Κύριο μέρος: αναπτύσσουμε το θέμα, εκθέτουμε επιχειρήματα. Το κείμενο πρέπει να είναι χωρισμένο σε παραγράφους. Χρησιμοποιούμε ύφος επίσημο, τυπικό και ευγενικό.

δ. Κλείσιμο :προαιρετικά μια σύντομη πρόταση ως ανακεφαλαίωση. Αλλάζουμε παράγραφο.

ε. Αποφώνηση :κάτω δεξιά.

πχ.  Με τιμή ,  Με σεβασμό ,  Με εκτίμηση

στ. Υπογραφή :το όνομά μας ή τον τίτλο μας

**Χρήσιμο λεξιλόγιο για μια επίσημη επιστολή:**

**1.Θετική στάση του δέκτη:**

Απευθυνόμαστε σε σας γιατί πιστεύουμε ότι είστε το πιο αρμόδιο άτομο... ως Πρόεδρο

του/της.../ ως κύριο εκπρόσωπο του/της..., / επειδή γνωρίζουμε ότι είστε ενεργό μέλος...

Εμπιστευόμαστε /

εμπιστευόμενοι την υπευθυνότητα και το ήθος σας...

Επικαλούμαστε το ήθος και την εντιμότητά σας/ τις ιδιαίτερές σας ευαισθησίες στο ζήτημα...

Γνωρίζοντας το ενδιαφέρον και τη μέχρι τώρα δράση σας στο χώρο ...

Πιστεύοντας ότι διαθέτετε την απαραίτητη γνώση και εμπειρία...

**2.Για προβολή θετικής στάσης του επιστολογράφου**

Ως πολίτης της Αθήνας / ως επαγγελματίας που ανησυχεί.../ που ενδιαφέρεται...

Μας προβληματίζει, μας ανησυχεί το γεγονός ότι ...

**3.Για να εκφραστούν με ευγένεια προτάσεις ή διαμαρτυρίες**

Επιτρέψτε μας / θα θέλαμε / θα επιθυμούσαμε / αισθανόμαστε έντονη την ανάγκη /

αισθανόμαστε ως χρέος μας...

να εκφράσουμε / να εισηγηθούμε...

να καταθέσουμε τις απόψεις μας / τις ενστάσεις μας / τις έντονες διαμαρτυρίες /

τις διαφωνίες μας...

να καταδικάσουμε / να καταγγείλουμε τη στάση / το γεγονός ότι / το απαράδεκτο

φαινόμενο...

**4.Σύνδεση του πομπού με το δέκτη**

Θα θέλαμε να ενισχύσουμε τις προσπάθειές σας...

Συμμεριζόμαστε την αγωνία σας, τις απόψεις σας, τις ανησυχίες σας...

Αντιλαμβανόμαστε τη δύσκολη θέση στην οποία βρίσκεστε.../

Έχοντας πλήρη επίγνωση των δυσκολιών...

Είμαστε βέβαιοι πως συμφωνείτε μαζί μας...

**5.Κλείσιμο της επιστολής**

Αναμένουμε τη θετική σας ανταπόκριση...

Βέβαιοι/σίγουροι ότι θα ανταποκριθείτε ...

Με την ελπίδα ότι θα...

Ευελπιστούμε ότι θα εισακουστεί το αίτημά μας…

|  |
| --- |
| **Επιστολή στο δήμαρχο του τόπου μας με σκοπό την έκφραση ενός προβλήματος.**    Κρυονέρι, 11 Νοεμβρίου 2014  Αξιότιμε κ. Δήμαρχε,  Σας γράφουμε με αφορμή το μείζον πρόβλημα που αντιμετωπίζουμε στο Γυμνάσιο της περιοχής μας σχετικά με την έλλειψη βιβλίων. Η έλλειψη βιβλίων αποτελεί το κύριο θέμα συζήτησης μεταξύ των μαθητών καθώς όλοι επηρεάζονται αρνητικά από τη συγκεκριμένη κατάσταση.  Πιο συγκεκριμένα, η συντριπτική πλειοψηφία των μαθητών του σχολείου μας δεν έχουν ακόμη λάβει τα απαραίτητα σχολικά εγχειρίδια για τη διεξαγωγή του μαθήματος. Ως αποτέλεσμα, δυσχεραίνεται και υποβιβάζεται η ποιότητα της καθημερινής διεξαγωγής των μαθημάτων. Καθηγητές και μαθητές είναι πλέον αγανακτισμένοι από αυτήν την κατάσταση καθώς δε μπορεί να λειτουργήσει σωστά το σχολείο μας.  Απόδειξη σε αυτό το γεγονός αποτελεί το ότι αναγκαζόμαστε ως μαθητές να μελετάμε μέσω φωτοτυπιών, κάτι που θυμίζει περισσότερο πρωτόγονη κατάσταση παρά σύγχρονο κράτος. Επίσης, καθώς πλησιάζει η περίοδος των διαγωνισμάτων, πολύ φοβόμαστε πως δε θα μπορέσουμε να ανταπεξέλθουμε, καθώς μας έχει δοθεί ένας μικρός αριθμός φωτοτυπιών, λόγω μείωσης του κόστους, πιστεύουμε πως δε θα έχουμε τη δυνατότητα να προετοιμαστούμε καλά.  Από την άλλη, υπάρχουν κάποιες απόψεις που υποστηρίζουν πως όλη αυτή η κατάσταση ευνοεί τους μαθητές μέσω της κατάργησης της αποστήθισης και μέσω της εφαρμογής νέων τεχνολογιών. Παρ’ όλα αυτά εμείς γνωρίζουμε πως κάτι τέτοιο δεν ισχύει, αφού το φαινόμενο της αποστήθισης συνεχίζει να υπάρχει ενώ από την άλλη το ψηφιακό σχολείο αποτελεί απλώς μια φαντασίωση κάποιων που θέλουν να υπονομεύσουν το πραγματικό μέγεθος του προβλήματος.  Συνοψίζοντας, θέλουμε να σας τονίσουμε πως αυτό το μείζον πρόβλημα οφείλει να λάβει ένα τέλος. απευθυνόμαστε σε σας διότι πιστεύουμε πως μέσω του αξιώματος σας θα βοηθήσετε να εισακουστεί το πρόβλημά μας στο αρμόδιο υπουργείο. Εάν η προσπάθειά σας αυτή δεν καρποφορήσει, σας παρακαλούμε να πράξετε τα δέοντα, προσφέροντας το ανάλογο κονδύλιο ως δήμος, με σκοπό την έκδοση των σχολικών βιβλίων, πράγμα που έχουν ήδη πράξει πολλοί δήμοι ανά την Ελλάδα. Με τον τρόπο αυτό, θα δοθεί επιτέλους μια λύση στο πρόβλημα των μαθητών και το σχολείο μας θα επιστρέψει στους κανονικούς ρυθμούς λειτουργίας του.  Με εκτίμηση  Το 15μελες Γυμνασίου Κρυονερίου |

* **Φιλική επιστολή**

Στην αρχή ρωτάμε για την υγεία και μετά παίρνουμε αφορμή από κάτι επίκαιρο ή κοινό. Αναπτύσσουμε το θέμα και τέλος εκφράζουμε ελπίδα να ιδωθούμε από κοντά. Χρησιμοποιούμε ύφος απλό και φιλικό.

Αποφώνηση :κάτω δεξιά.

πχ. Σε φιλώ ,  Φιλιά ,  Με αγάπη

Υπογραφή :το όνομά μας ή τον τίτλο μας

**Χρήσιμο λεξιλόγιο για Φιλικές επιστολές:**

**1.Επεξήγηση του λόγου συγγραφής της επιστολής στο συγκεκριμένο πρόσωπο**

Θα ήθελα να μοιραστώ μαζί σου κάποιους προβληματισμούς.

**2.Υπενθύμιση των δεσμών που ενώνουν πομπό και δέκτη**

Πόσο θα ήθελα να ήσουν εδώ, για να τα πούμε.

Περίμενα πώς και πώς τη στιγμή αυτή, όπου πάνω σε μια κόλλα χαρτί θα ξεδιπλώσω τις

σκέψεις μου σ’ έναν άνθρωπο που είμαι σίγουρος /η πως θα με καταλάβει.

Σου γράφω γνωρίζοντας πως μπορείς να καταλάβεις τις ανησυχίες μου.

Θυμάμαι/σαι τις πολύωρες συζητήσεις μας πάνω στο θέμα ...

**3.Αναφορά στο χαρακτήρα του δέκτη και στα συναισθήματά του**

Ξέρεις πόσο σε αγαπώ / σε εκτιμώ.

Σου γράφω, γιατί γνωρίζω πως και εσύ ανησυχείς/προβληματίζεσαι για το θέμα αυτό.

Θέλω (θα ήθελα) να μοιραστώ μαζί μ’ ένα πραγματικό/ή φίλο/η κάποιες σκέψεις.

Εμπιστεύομαι την κρίση σου/την άποψή σου και θα ήθελα την κριτική σου.

Γνωρίζοντας ότι κι εσύ ανησυχείς για τους ίδιους λόγους.../ Γνωρίζοντας το ενδιαφέρον σου

για τα θέματα...

Θέλω να μοιραστώ μαζί σου τις σκέψεις μου.

**4.Σύνδεση των απόψεων του πομπού με αυτές του δέκτη**

Είμαι βέβαιος/η πως συμφωνείς μαζί μου ότι...

Μπορώ, βέβαια, να φανταστώ τις αντιρρήσεις σου για το θέμα...

**5.Κλείσιμο της επιστολής**

Περιμένω με αγωνία την απάντησή σου.

Θα με ενδιέφερε πολύ η γνώμη σου.

|  |
| --- |
| **Μοσχάτο, 13 Μαρτίου 2008** |
| **Αγαπημένη μου φίλη Ελένη,** |
| **Σου γράφω αυτό το γράμμα για να σου πω τα τελευταία μου νέα. Από την τελευταία φορά που μιλήσαμε έγιναν διάφορα πράγματα.**  **Στο σχολείο όλα πηγαίνουν μια χαρά. Χτες πήραμε βαθμούς και σ’ όλα τα μαθήματα είχα 10. Ο δάσκαλός μου είπε: « Η Αλκμήνη είναι πολύ καλή μαθήτρια, ευγενικό και καλό παιδί» Ο μπαμπάς και η μαμά μου χάρηκαν πολύ και μου αγόρασαν καινούρια αθλητικά παπούτσια για το βόλεϊ.**  **Η γιαγιά ήρθε από το χωριό να μείνει μαζί μας. Είμαι πολύ χαρούμενη .**  **Ακόμη, γράφτηκα σε ομάδα βόλεϊ. Ενθουσιάστηκα πολύ απ’ τους αγώνες βόλεϊ στην τηλεόραση και το ζήτησα από τους γονείς μου. Εδώ και δύο εβδομάδες πηγαίνω στην προπόνηση και είμαι ενθουσιασμένη.**  **Τέλος, αγοράσαμε καινούριο αυτοκίνητο. Το παλιό μας αυτοκίνητο είχε γίνει σαραβαλάκι. Οι γονείς μου μάζευαν χρήματα και πριν λίγες ημέρες αγοράσαμε ένα ολοκαίνουριο, μεγάλο, άνετο, όμορφο αυτοκίνητο. Το χρώμα του είναι λευκό.**  **Ελπίζω και εσύ να είσαι τόσα καλά και χαρούμενη όπως εγώ. Γράψε μου να μάθω τα νέα σου. Πόσο θα ήθελα να σε δω σύντομα!**  **Σου στέλνω πολλά πολλά φιλάκια η φίλη σου**  **Αλκμήνη** |

**Για να γράψεις το ημερολόγιό σου μπορείς να ακολουθήσεις τις παρακάτω οδηγίες:**

1. Όταν περιγράφεις τις εμπειρίες σου, είναι προτιμότερο να χρησιμοποιείς το πρώτο πρόσωπο ενικού, π.χ. «Στις διακοπές, όμως, βγαίνω έξω κάθε μέρα». Να θυμάσαι ότι το ημερολόγιο είναι ένας έμπιστος φίλος, γι’ αυτό μπορείς να του μιλάς όπως θα μιλούσες σ’ ένα φίλο ή φίλη σου, π.χ. «Πες μου, αγαπητό μου ημερολόγιο, εσύ θα άντεχες;»
2. Στο ημερολόγιο χρειάζεται πρώτα να γράφεις την ημερομηνία στην αρχή της σελίδας πάνω δεξιά, π.χ. Δευτέρα 8 Οκτωβρίου 2012. Μερικοί προτιμούν αντί για την ημέρα να γράφουν το όνομα της πόλης, π.χ. Θεσσαλονίκη, 8 Οκτωβρίου 2012.
3. Από κάτω αριστερά μπορείς να χρησιμοποιείς τη φράση «αγαπημένο μου ημερολόγιο» ή «αγαπητό μου ημερολόγιο», όπως δηλαδή θα έγραφες γράμμα σ’ ένα φίλο ή φίλη σου.

**Το ημερολόγιο της Χριστίνας**

Παρασκευή βράδυ, 25 Σεπτεμβρίου.

Πρώτη νύχτα στην Αθήνα, στο θυρωρείο ….

Πρέπει να το πάρω απόφαση, να κλείσω την πόρτα και ν’ αρχίσω μια καινούρια ζωή, σε μια ξένη πόλη, που δε θέλω ν’ αγαπήσω. Είμαι δεκαπέντε χρονών, μοναχοκόρη, χαϊδεμένη, χαιρόμουν τα πάντα. Τίποτε δε μου έλειπε και ξαφνικά τα έχασα όλα. Όλα. Πήγαινα σχολείο, στην Τρίτη γυμνασίου. Μ’ άρεσαν τα μαθήματα, οι δάσκαλοι, οι συμμαθήτριές μου. Το μεσημέρι γύριζα με τα πόδια σπίτι και πάντα με περίμενε η μαμά χαμογελαστή. Ο πατέρας μου ήταν ασφαλιστής σε μια μεγάλη γερμανική εταιρεία. Δούλευε πρωί και απόγευμα. Τον έβλεπα πολύ μόνο τις Κυριακές, όταν πηγαίναμε εκδρομές, περιπάτους στον κινηματογράφο. Ήταν καλός, τον αγαπούσα και όλο με πείραζε. Βασίλισσα Χριστίνα με φώναζε. […]

Απόσπασμα από «Το ψέμα», της Ζωρζ Σαρή, εκδ. Κέδρος

**ΑΣΚΗΣΗ ΓΙΑ ΤΟ ΣΠΙΤΙ**

Γράψτε μια σελίδα στο ημερολόγιο του Φελίπε (κείμενο 11, σελ. 32 του σχολ. βιβλίου) για την πρώτη του μέρα στο σχολείο μετά τη συζήτηση με τη φίλη του Μαφάλντα.

**ΠΩΣ ΓΡΑΦΩ ΕΝΑ ΑΡΘΡΟ**

1. Επιλέγω το θέμα
2. Το άρθρο μας πρέπει να έχει ΤΙΤΛΟ (σύντομο, ελκυστικό, πρωτότυπο, που θα εντυπωσιάσει ή που θα δώσει πληροφορίες που θα ενδιέφεραν και άλλους ανθρώπους, πάντα σχετικό με το θέμα).

Επιλέγω μια ταιριαστή εικόνα /Γράφω μια λεζάντα που να περιγράφει την εικόνα μου.

1. Στην εισαγωγή πρέπει να παίρνουμε αφορμή από κάποιο επίκαιρο γεγονός, έστω φανταστικό και παρουσιάζουμε το θέμα μας με συντομία. Ξεκινώ με την πιο ενδιαφέρουσα ή σημαντική πληροφορία.
2. Στο κύριο μέρος αναφέρουμε όλες τις πληροφορίες που αφορούν το θέμα με λεπτομέρειες. Αναπτύσσω το θέμα μου με λεπτομέρειες αναφέροντας: Ποιο είναι το γεγονός; Πού συνέβη; Ποιοι σχετίζονται μ’ αυτό; Πώς συνέβη; Ποια είναι η έκτασή του, η σπουδαιότητά του; Ποιους σοβαρούς κινδύνους δημιούργησε το γεγονός; Με ποιον τρόπο αντιμετωπίστηκαν οι πιο σοβαροί κίνδυνοι;
3. Αν το άρθρο δημοσιευτεί σε σχολική εφημερίδα χρησιμοποιούμε πιο οικείο ύφος πχ.

«εμείς οι μαθητές», «εμείς οι νέοι».

1. Στο επίσημο αναπτύσσουμε το θέμα σαν δοκίμιο, χρησιμοποιούμε προσεγμένη γλώσσα και ανάλογο ύφος.
2. Το κλείσιμο του άρθρου δεν έχει ούτε αποφώνηση, ούτε ευχαριστίες. Μπορούμε να κλείσουμε με μια ελπίδα ή μια προτροπή, με μια σκέψη, μια άποψη ή έναν προβληματισμό σχετικά με το θέμα.